केबीएमा उदयकुमार
काठमाडौं ब्याडमिन्टन एकेडेमी (केबीए) ले राष्ट्रिय खेलकुद परिषद्का मुख्य प्रशिक्षक भइसकेका उदयकुमार श्रेष्ठलाई खेलाडी विकास विभाग प्रमुख बनाएको छ ।
काठमाडौँ — काठमाडौं ब्याडमिन्टन एकेडेमी (केबीए) ले राष्ट्रिय खेलकुद परिषद्का मुख्य प्रशिक्षक भइसकेका उदयकुमार श्रेष्ठलाई खेलाडी विकास विभाग प्रमुख बनाएको छ ।परिषद्‌मा ब्याडमिन्टनको मुख्य प्रशिक्षकका रूपमा सन् २००२ देखि २०१२ सम्म काम गरेपछि सेवानिवृत्त भएका श्रेष्ठको आगमनसँगै उत्कृष्ट खेलाडी उत्पादन गर्ने लक्ष्यमा पुग्नेमा विश्वस्त भएको केबीएकी अध्यक्ष रीता विष्ट अधिकारीले बताइन् । ६५ वर्षीय श्रेष्ठले भारतको नेसनल इन्स्टिच्युट अफ स्पोर्ट्स (पटियाला) सहित विश्व ब्याडमिन्टन महासंघ र एसियाली ब्याडमिन्टन महासंघका प्रशिक्षकको विभिन्न कोर्स गरेको केबीएले जनाएको छ ।सन् १९८० यता प्रशिक्षकका रूपमा निरन्तर सक्रिय श्रेष्ठले एसियाली खेलकुद, दक्षिण एसियाली खेलकुद, विश्व ब्याडमिन्टन च्याम्पियनसिप, एसियन च्याम्पियनसिप, थोमस, सुधीरमान कपलगायत ठूला २२ प्रतियोगितामा नेपाली टिम सम्हालिसकेका छन् । उनले खेलाडीका रूपमा एसियाली खेलकुद र एसियन ब्याडमिन्टन च्याम्पियनसिपमा प्रतिस्पर्धा गरेका थिए ।गत पुसमा स्थापित केबीएले दुई प्रशिक्षक नियुक्त गरी बुल्स इन्डोर स्पोर्ट्स हल, नख्खु र देवीनगर क्लब, बानेश्वरमा ट्रेनिङ सञ्चालन गरिरहेको छ । भविष्यमा विदेशीसहित थप प्रशिक्षक ल्याएर विद्यार्थी, खेलाडीहरूलाई ट्रेनिङ दिने केबीएका सचिव दीपक थापाले बताए । केबीएले आठ लाख रुपैयाँ पुरस्कारको ‘कुमारी बैंक काठमाडौं टिम च्याम्पियनसिप कर्पोरेट ब्याडमिन्टन’ प्रतियोगिता जेठ २० देखि २२ सम्म आयोजना गर्ने घोषणा गरिसकेको छ ।